KIRJALLINEN KYSYMYS E-3726/00

esittäjä(t): Nicholas Clegg (ELDR) komissiolle

(30. marraskuuta 2000)

Aihe: Muualta kuin luonnosta peräisin olevien haihtuvien orgaanisten yhdisteiden (VOC) päästöt Yhdistyneessä kuningaskunnassa

Maantieliikenne aiheuttaa suurimman osan Yhdistyneessä kuningaskunnassa ilmenevistä, muualta kuin luonnosta peräisin olevista VOC-päästöistä.

Ensimmäisessä vaiheessa hyväksyttiin direktiivi (94/63/EY(1)) bensiinin varastoinnista ja sen jakelusta varastoalueilta huoltoasemille aiheutuvien haihtuvien orgaanisten yhdisteiden (VOC) päästöjen torjunnasta.

Milloin aiotaan ottaa käyttöön toisen vaiheen direktiivi hyötykäytön valvomiseksi, kun otetaan huomioon, että ajoneuvojen tankkaaminen aiheuttaa vielä pahempia VOC-päästöjä?

Milloin aiotaan hyväksyä kansallinen ilmanlaatustandardi, jossa otetaan huomioon myös haihtuvat orgaaniset yhdisteet?

(1) EYVL L 365, 31.12.1994, s. 24.

Margot Wallströmin komission puolesta antama vastaus

(1. helmikuuta 2001)

Muiden haihtuvien orgaanisten yhdisteiden kuin metaanin (NMVOC) päästöille on useita lähteitä. Vuonna 1998 Yhdistyneessä kuningaskunnassa noin 20 % NMVOC-yhdisteiden kokonaispäästöistä oli peräisin tieliikenteen ajoneuvojen pakokaasupäästöistä ja 7 % tieliikenteen ajoneuvojen haihtumispäästöistä. Lisäksi bensiinin jakelu aiheutti noin 6 % Iso-Britannian NMVOC-päästöistä. Näitä lukuja voidaan verrata päästöihin, joita aiheutuu liuottimien käytöstä (27 %), tuotantoprosesseista (15 %), öljyn ja kaasun off shore -tuotannosta (9 %) sekä luonnollisista lähteistä (9 %).

NMVOC-yhdisteitä koskevien ilmalaatustandardien osalta komissio on jo antanut ilmassa olevaa bentseeniä koskevan lainsäädäntöehdotuksen, jota käsitellään parhaillaan Euroopan parlamentissa ja neuvostossa. Muita ilmanlaadun arvioinnista ja hallinnasta 27. syyskuuta 1996 annetun neuvoston direktiivin 96/62/EY(1) liitteeseen I sisältyviä aineita koskevaa lainsäädäntöä on jo annettu tai siitä tullaan antamaan ehdotuksia lähitulevaisuudessa.

Bensiinin varastoinnista ja sen jakelusta varastoalueilta huoltoasemille aiheutuvien haihtuvien orgaanisten yhdisteiden (VOC) päästöjen torjunnasta 20. joulukuuta 1994 annetun Euroopan parlamentin ja neuvoston direktiivin 94/63/EY (ensimmäinen vaihe) tarkoituksena on rajoittaa NMVOC-päästöjä bensiinin varastoinnin ja jakelun aikana. Tämän lisäksi on annettu useita direktiivejä, joilla rajoitetaan asteittain NMVOC-päästöjä tieliikenteen ajoneuvojen pakokaasuissa. Näiden direktiivien odotetaan vähentävän päästöjä merkittävästi seuraavien 10 vuoden aikana. Lisäksi bensiinin ja dieselpolttoaineiden laadusta ja neuvoston direktiivin 93/12/ETY muuttamisesta 13. lokakuuta 1998 annetussa Euroopan parlamentin ja neuvoston direktiivissä 98/70/EY(2) vahvistetaan bensiinin ympäristöperusteiset laatuvaatimukset, jotka koskevat myös höyrynpainetta. Tämän odotetaan alentavan haihtumispäästöjä tankkauksen aikana.

Komissio on antanut ehdotuksen Euroopan parlamentin ja neuvoston direktiiviksi kansallisista päästörajoista tietyille ilman epäpuhtauksille(3). Ehdotus on osa alailmakehän otsonin rajoittamista koskevaa yhteisön strategiaa. Ehdotuksessa asetetaan päästörajat muun muassa NMVOC-yhdisteille ja typen oksideille. Tässä direktiivissä kunhan se hyväksytään jäsenvaltioille annetaan mahdollisuus valita joustavasti ne keinot, joilla niille asetetut päästörajat saavutetaan kustannustehokkaimmalla tavalla, kuitenkin sillä edellytyksellä, että tarvittaessa voidaan toteuttaa täydentäviä yhteisön toimenpiteitä.

Tämän vuoksi komissio ei aio lähitulevaisuudessa antaa ehdotusta bensiinikäyttöisten ajoneuvojen tankkaamisesta aiheutuvien kaasupäästöjen rajoittamisen toisesta vaiheesta. Komissio tarkastelee kuitenkin jatkuvasti mahdollisia lisätoimenpiteitä NMVOC-päästöjen rajoittamiseksi osana ilman epäpuhtauksiin liittyvän yhteisön politiikan jatkuvaa kehittämistä.

(1) EYVL L 296, 21.11.1996.

(2) EYVL L 350, 28.12.1998.

(3) EYVL C 56 E, 29.2.2000.